Nelson Mandela-standbeeld onthulDie Mandela-standbeeld by die Uniegebou Foto: @powerfm987 op Twitter ‘n Nege meter hoë brons standbeeld van oud-president Nelson Mandela, wat met ‘n glimlag op sy gesig en arms uitgestrek staan, is Maandag deur pres. Jacob Zuma by die Uniegebou onthul. “Ons is bly dat ons hier is,” het Zuma gesê. “Madiba word met talle standbeelde uitgebeeld waar hy met sy vuis omhoog staan, maar hierdie een is anders. Hy staan met sy arms uitgestrek. Hy omhels die hele nasie.” Die R8 miljoen-standbeeld is deur André Prinsloo en Ruhan Janse van Vuuren geskep en staan op die grasperk voor die Uniegebou. Mandela is op 5 Desember 2013 in die ouderdom van 95 by sy huis in Houghton, Johannesburg, oorlede. Hy is Sondag tydens ‘n staatsbegrafnis in Qunu in die Oos-Kaap begrawe.